En virksomhed i Kolding har taget utraditionelle metoder i brug for at fjerne omkostningerne ved at hyre den forkerte medarbejder, skriver TV2.

Hos virksomheden Webstarters i Kolding er man begyndt at ansætte folk på en ordning, som giver medarbejderen tre måneders løn, hvis vedkommende skulle sige op inden for den første måned. Det skriver TV2.

»Vi ved jo alle sammen som ledere, at fejlansættelser koster dyrt. Og det koster dyrt, jo længere vi når ind i ansættelsesperioden,« siger Dennis Frederiksen, partner i Webstarters, til TV2.

Ifølge fagforeningen Business Danmark er det en hidtil ukendt metode. Kommunikationsdirektør Michael Krag-Svendsen ánerkender den problemstilling, Webstarters prøver at imødekomme. Under alle omstændigheder er det ikke umiddelbart en model, den ansatte kommer til at lide under, mener han.

»Hvis man tidligt i ansættelsen finder ud af, at man ikke var noget for hinanden, og man så efter en måned får, hvad der svarer til tre måneders opsigelse, så har jeg svært ved at se, det skulle være til ulempe for den ansatte,« siger han til TV2.

Hos Webstarters, som bl.a. laver hjemmesider, er man klar over, at manøvren ikke er uden risiko. Den kan betyde tab på kort sigt. Men i det lange løb er partner Dennis Frederiksen ikke i tvivl om, at Webstarters vinder. Derfor har man allerede ansat to - snart tre - personer på den nye ordning.

»Jeg håber faktisk, at vi er så heldige, at vi aldrig kommer til at bruge det, fordi vi hyrer de rigtige mennesker. Men i tilfælde af at vi nogensinde kommer til at bruge det, så gør jeg det hjertens gerne. Fordi det er billigere og bedre både for os som arbejdsgiver, men også for arbejdstageren, at det bliver gjort ordentligt og fornuftigt,« siger han til TV2.